નોર્થ કોરિયા પર હુમલો કરવા માટે અમેરિકાએ ઘડ્યો માસ્ટર પ્લાન
નવગુજરાત સમય | Publish Date: Mar 1 2018 6:14PM
રાજદ્વારી વાટાઘાટો નિષ્ફળ જવાથી ઉ. કોરિયાને તબાહ કરવા યુએસે ઘડ્યો પ્લાન
ઉત્તર કોરિયાના પરમાણુ અને મિસાઈલ કાર્યક્રમો પર અંકુશ લગાવવા માટે અમેરિકાએ રાજદ્વારી પ્રયાસો કર્યા છે. એવી પણ વિગતો મળી રહી છે કે અમેરિકાના સૈન્યએ ગત સપ્તાહમાં ગુપ્ત સૈન્ય અભ્યાસ પણ કર્યો હતો. આ અભ્યાસમાં એ પરખવાનો પ્રયાસ કરાયો કે જો કોરિયન ટાપુમાં યુદ્ધ થાય તો અમેરિકા સૈન્ય કુમકને કેવી રીતે રવાના કરી શકે અને હુમલો કેવી રીતે કરી શકે. રાજદ્વારી પ્રયત્નો નિષ્ફ‌ળ રહેવાની સ્થિતિમાં ટ્રમ્પ વહીવટી તંત્રએ કોરિયાને તબાહ કરવાનો માસ્ટર પ્લાન તૈયાર કરી લીધો છે.
ન્યૂ યોર્ક ટાઈમ્સમાં છપાયેલા એક રિપોર્ટ મુજબ આ અભ્યાસની માહિતી ધરાવતા 6થી વધુ સૈન્ય અને રક્ષા વિભાગના અધિકારીઓએ પણ આ આશંકા વ્યક્ત કરી હતી. અધિકારીઓના મતે ઉ. કોરિયામાં ઉતરનારી યુએસ ફોર્સની મદદ કરવા માટે મધ્ય પૂર્વ અને આફ્રિકાથી પ્રશાંત ક્ષેત્ર તરફ મોટા પ્રમાણમાં ટોહી વિમાનોને મોકલવાની તૈયારી છે.
પ્લાન તૈયાર કરનારાઓએ એ પણ ચકાસ્યું છે કે દક્ષિણ કોરિયા અને જાપાનમાં તૈનાત અમેરિકન સૈનિકો પણ કેવી રીતે આ યુદ્ધમાં સામેલ થઈ શકે છે. જો કે આ તૈયારીઓ છતાં પેન્ટાગોનના અધિકારીઓનું કહેવું છે કે અમે યુદ્ધ શરૂ કરવાનો નિર્ણય નથી કર્યો. ઉલ્લેખનીય છે કે અમેરિકન રાષ્ટ્રપતિ ડોનાલ્ડ ટ્રમ્પે સ્પષ્ટ કહ્યું કે નોર્થ કોરિયાએ પોતાની પરમાણુ મહત્વકાંક્ષા પર લગામ લગાવવી પડશે.